Diari Oficial de la Generalitat Valenciana


Sumari del DOGV 7883, del 28-09-2016 (2016/7460)

ORDRE 10/2016, de 22 de setembre, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores per a la concessió del Premi de Cartografia i Territori Pare Tosca.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/09/22/10/dof/vci/html**

### Dades del document

Número de DOGV
:   7883

Data del DOGV
:   28-09-2016

Secció del DOGV
:   I. DISPOSICIONS GENERALS

Número del document
:   2016/7460


Data del document
:   22-09-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Ordre

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * legislació

ORDRE 10/2016, de 22 de setembre, de la Conselleria d'Habitatge, Obres Públiques i Vertebració del Territori, per la qual s'estableixen les bases reguladores per a la concessió del Premi de Cartografia i Territori Pare Tosca. [2016/7460]  
Preàmbul  
Article 1. Objecte  
Article 2. Procediment de concessió  
Article 3. Requisits  
Article 4. Condicions tècniques dels treballs  
Article 5. Premis  
Article 6. Forma, lloc i termini de presentació de la sol·licitud  
Article 7. Òrgans competents per a la tramitació i resolució del procediment  
Article 8. El jurat  
Article 9. Procediment de concessió del premi  
Article 10. Drets sobre les obres  
Article 11. Incompatibilitat  
Article 12. Protecció de dades  
Disposició derogatòria  
Única. Derogació normativa  
Disposició addicional  
Única. Clàusula de no-incidència pressupostària  
Disposició final  
Única. Entrada en vigor  
  
  
PREÀMBUL  
  
La Llei 9/1997, de 9 de desembre, de la Generalitat, de creació de l'Institut Cartogràfic Valencià, li atribueix competència en la investigació i desenvolupament de noves tècniques per al domini de l'enginyeria geodèsica, cartogràfica i topogràfica, tasques que al seu torn recolzen l'elaboració, reproducció i distribució dels treballs cartogràfics de base.  
  
Per a complir aquesta funció, el Consell Rector de l'Institut Cartogràfic Valencià va acordar, en la sessió del dia 17 de maig de 2005, la creació dels premis de Cartografia i Territori Pare Tosca, dirigits als alumnes que hagen presentat el projecte fi de carrera o treball d'investigació en qualsevol universitat valenciana, en l'últim any acadèmic. El mateix acord de creació considera que el premi ofereix l'oportunitat d'incentivar l'elaboració de treballs relacionats amb els objectius de l'Institut Cartogràfic Valencià.  
Tomàs Vicent Tosca i Mascó (1651-1723), conegut com el Pare Tosca (matemàtic, físic, cartògraf, teòleg, filòsof, enginyer i astrònom), és una figura clau en l'àmbit valencià. En 1704 va elaborar un plànol manuscrit de la ciutat de València d'extraordinària qualitat, tant artística com topogràfica, així com de gran interès per a l'estudi de la topografia urbana de la ciutat de València. En reconeixement a la seua figura, el Consell Rector de l'Institut Cartogràfic Valencià va crear aquest premi, amb vocació de continuïtat, amb l'objectiu d'incentivar la producció de treballs d'investigació relacionats amb les matèries pròpies de l'Institut.  
  
En aquest moment, l'Institut Cartogràfic Valencià considera d'interès continuar amb aquesta activitat de foment, estimulant, promocionant i valorant els esforços investigadors dels estudiants en l'àmbit de la geomàtica, fomentant-se al seu torn l'activitat científica en aquesta matèria.  
  
Així doncs, l'objecte d'aquesta norma és establir les bases reguladores per a la concessió del Premi de Cartografia i Territori Pare Tosca, en règim de concurrència competitiva. Amb aquest fi es convocarà anualment el premi, el guanyador del qual haurà de cedir a l'Institut Cartogràfic Valencià els drets de publicació i distribució dels treballs durant un any, per la qual cosa aquest premi no pot qualificar-se de subvenció. Per això, quant al seu règim jurídic, hi resulten d'aplicació analògica els preceptes de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, que no s'oposen a la seua naturalesa.  
El premi a concedir, prèvia convocatòria, no està subjecte a la política de la competència de la Unió Europea en matèria d'ajudes públiques i, per tant, no necessiten notificació a la Comissió Europea, atès que no reuneix els requisits de l'article 107.1 del Tractat de Funcionament de la Unió Europea, ja que quant a la qualitat de les persones beneficiàries, estudiants universitaris, i de l'objecte del premi, reconèixer i estimular la investigació i la creació tècnica, aquestes accions subvencionables no afecten la competència, ni els intercanvis comercials entre els estats membres, i tampoc no afavoreixen determinades empreses o produccions.  
Per tant, amb la percepció d'aquest premi no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis que permeta la possibilitat de falsejament de la competència que afecte els intercanvis comercials entre estats membres, als efectes assenyalats en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
En virtut de les competències conferides pel Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, i l'article 28 de la Llei 5/1983, de 30 de desembre, del Consell, a proposta de l'Institut Cartogràfic Valencià, conforme amb el Consell Jurídic Consultiu,  
  
  
ORDENE  
  
Article 1. Objecte  
L'objecte d'aquesta ordre és establir les bases reguladores que regiran la concessió del Premi de Cartografia i Territori Pare Tosca, la finalitat del qual és reconèixer i estimular la creació tècnica l'enginyi l'esforç en l'elaboració dels treballs de fi de grau i treballs de fi de màster, relacionats amb la geomàtica: cartografia, fotogrametria aèria i terrestre, teledetecció, geodèsia i sistemes d'informació geogràfica, en l'àmbit valencià.  
  
Article 2. Procediment de concessió  
1. El procediment de concessió del premi es tramitarà en règim de concurrència competitiva i s'iniciarà d'ofici per mitjà d'una convocatòria anual, aprovada per resolució de la Presidència del Consell Rector de l'Institut Cartogràfic Valencià. En la la convocatòria esmentada constarà l'objecte d'aquesta i el termini de presentació de les candidatures.  
  
2. La convocatòria inclourà dues modalitats de premi, una corresponent a treballs de fi de grau i una altra a treballs de fi de màster.  
  
Article 3. Requisits  
1. Podran participar en la corresponent convocatòria les persones matriculades en qualsevol universitat valenciana que hagen aprovat el treball de fi de grau o el treball de fi de màster en el curs acadèmic que s'indique en la convocatòria, i el contingut del qual estiga relacionat amb alguna de les disciplines indicades en l'article 1 d'aquesta ordre. Aquest requisit serà acreditat en la forma establida en l'article 6.5, lletres c) i d), d'aquesta ordre.  
2. Les persones sol·licitants no han de trobar-se en cap dels supòsits de prohibició per a obtindre la condició de persona beneficiària establits en l'article 13 de la Llei 38/2003, de 17 de novembre, General de Subvencions, la qual cosa s'acreditarà per mitjà de la declaració responsable inclosa en el model de sol·licitud normalitzada, que constarà com a annex de cada convocatòria, i que estarà accessible en el portal institucional de l'Institut Cartogràfic Valencià (www.icv.gva.es).  
3. Cada convocatòria determinarà els requisits específics que han de complir les persones sol·licitants en funció de l'objecte del premi.  
  
4. Els requisits que han de complir les persones sol·licitants hauran de reunir-se en la data de fi del termini de presentació de les sol·licituds.  
  
Article 4. Condicions tècniques dels treballs de fi de grau i dels treballs de fi de màster  
1. El treball ha de tindre per objecte alguna de les disciplines indicades en l'article 1 d'aquesta ordre.  
2. El treball haurà de ser original, inèdit i idèntic al presentat en la universitat, sense introduir simplificacions ni ampliacions o cap addició.  
  
3. El treball haurà d'haver sigut aprovat en el curs acadèmic que s'indique en la convocatòria, la qual cosa s'acreditarà en la forma establida en l'article 6.5, lletra c) d'aquesta ordre.  
4. El treball es presentarà en la forma establida en l'article 6 d'aquesta ordre, en format pdf. El document serà anònim, de manera que no es firmarà, i es denominarà amb un títol, que no permeta la identificació de la persona autora del treball. En la sol·licitud normalitzada, que constarà en cada convocatòria, es detallarà el títol seleccionat. Aquells treballs que identifiquen nominalment l'autor seran exclosos del procés de selecció.  
5. Quedaran exclosos aquells treballs l'autoria dels quals, la seua contingut o la presentació no s'ajuste als requisits previstos en aquesta ordre.  
  
Article 5. Premis  
1. Es concedirà un premi per cada una de les dues modalitats previstes en l'article 2 d'aquesta ordre.  
2. La dotació dels premis s'establirà en cada convocatòria i serà determinada en funció dels requisits que els treballs hagen de reunir, quant a l'extensió del treball, complexitat de la matèria o qualsevol altra consideració acadèmica que es justifique. En tot cas, la quantia del premi corresponent a la modalitat de treballs de fi de màster no podrà ser inferior al 60 % de la quantia total prevista en la línia de subvenció. L'import restant correspondrà a la modalitat de treball de fi de grau. No podran concedir-se premis en una quantia superior al crèdit disponible en l'aplicació pressupostària de l'exercici en què es realitze la corresponent convocatòria.  
3. El jurat podrà proposar concedir més d'un premi en la mateixa modalitat, en el cas que més d'un treball reunisquen les mateixes característiques, i en aquest cas la quantia assignada a aqueixa modalitat es dividirà entre els premiats.  
4. Es podran concedir mencions especials, sense dotació econòmica, si la qualitat de les obres presentades i no premiades ho mereixen, a consideració del jurat.  
5. L'entrega dels premis podrà realitzar-se en un acte públic organitzat per l'Institut Cartogràfic Valencià.  
6. L'import del premi s'abonarà en únic pagament, després de la publicació de la resolució d'adjudicació.  
  
Article 6. Forma, lloc i termini de presentació de la sol·licitud  
1. Les sol·licituds per a participar es presentaran per via telemàtica, utilitzant el formulari normalitzat que cada convocatòria establisca. Per a poder realitzar la presentació telemàtica, el sol·licitant haurà de disposar de firma electrònica, per mitjà del certificat reconegut per a ciutadans emès per l'Agència de Tecnologia i Certificació Electrònica, www.accv.es, o del DNI electrònic. Hi ha un correu d'assistència tècnica, generalitat\_en\_bws@lyq.sl, destinat a resoldre qualsevol problema tècnic relacionat amb la presentació electrònica de la sol·licitud esmentada.  
  
2. També podran presentar-se, utilitzant el formulari normalitzat, de forma presencial en el Registre General de la torre 1, siti en la ciutat administrativa 9 d'octubre, c/ Castán Tobeñas, 77, o en qualsevol dels llocs que, a aquests efectes, estableix la legislació reguladora del procediment administratiu. En aquest últim cas, els interessats han de remetre per mitjà de fax a l'Institut Cartogràfic Valencià una còpia de la sol·licitud de participació, en la qual conste la data de presentació, amb anterioritat al termini de presentació de les sol·licituds.  
  
3. La sol·licitud estarà accessible en la seu electrònica de la Generalitat, http://www.gva.es/va/inici/procediments.  
4. El formulari de sol·licitud incorporarà:  
a) Una declaració responsable per mitjà de la qual la persona sol·licitant manifesta, sota la seua responsabilitat, que totes les dades arreplegades en la sol·licitud i en el currículum que adjunta són verídiques, i que es troba en possessió de la documentació que així ho acredita, i quedarà a disposició de l'Institut Cartogràfic Valencià per a la comprovació, control i inspecció que s'estimen oportuns. D'acord amb el que disposa la legislació del procediment administratiu, la inexactitud, falsedat o omissió, de caràcter essencial, en qualsevol dada o manifestació en la mencionada declaració responsable, així com la falta d'acreditació dels requisits exigits, determinarà la impossibilitat de continuar en la convocatòria, sense perjuí de la responsabilitat en què incórreguen.  
  
b) Una declaració responsable de no estar incurs en cap de les prohibicions per a obtindre la condició de beneficiària establides en l'article 13 de la Llei 38/2003, de 17 de novembre, General de Subvencions, de no ser deutora de la Generalitat per reintegrament de subvencions i que compleix les bases de la convocatòria i la resta de normes que hi resulten d'aplicació.  
c) Una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
No obstant això, la persona sol·licitant podrà denegar expressament el consentiment d'aquesta autorització, i en aquests supòsits haurà de presentar els certificats que acrediten el compliment d'eixes obligacions.  
d) Una indicació que les dades de caràcter personal contingudes en aquest podran ser inclosos en un fitxer per al seu tractament per la persona titular responsable seu, en l'ús de les funcions pròpies que tinga atribuïdes i en l'àmbit de les seues competències.  
Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot açò de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal.  
5. La sol·licitud ha d'anar acompanyada de la documentació següent:  
a) Curriculum vitae.  
b) Exemplar del treball, que reunisca les condicions tècniques establides en l'article 4.  
c) Certificació de l'escola o facultat d'haver aprovat el treball fi de grau o el treball fi de màster, amb expressió de la data en què va tindre lloc i la qualificació obtinguda.  
d) Document de síntesi dels treballs realitzats, certificat pel tutor.  
  
e) Qualsevol altra documentació, que en funció de l'especificitat de la convocatòria, siga requerida en la corresponent convocatòria.  
6. La presentació de la sol·licitud per a participar en el procediment de concessió del premi suposa l'acceptació expressa i formal de les condicions que s'estableixen en aquestes bases, així com en la convocatòria.  
7. El termini de presentació començarà l'endemà de la publicació de la resolució de convocatòria en el Diari Oficial de la Comunitat Valenciana i finalitzarà en la data que en aquesta s'indique.  
  
Article 7. Òrgans competents per a la tramitació i resolució del procediment  
1. L'òrgan encarregat de l'ordenació e Instrucció del procediment serà la Gerència de l'Institut Cartogràfic Valencià, que acordarà d'ofici totes les actuacions necessàries per a determinar, conèixer i comprovar les dades en virtut de les quals haja de dictar-se la resolució.  
  
2. L'òrgan instructor ha de garantir la confidencialitat dels treballs presentats, de manera que el jurat que els examine no tinga coneixement de la identitat de la persona autora. A aquests efectes, la persona autora del treball denominarà l'arxiu pdf, que ha d'acompanyar a la sol·licitud de participació, en la forma establida en l'article 4, apartat quart, d'aquesta ordre. El nom d'arxiu que continga algun element que faça referència a la identitat del concursant implicarà que la sol·licitud quede, automàticament, exclosa del concurs.  
  
3. En qualsevol moment al llarg del procediment, l'òrgan instructor podrà sol·licitar als òrgans, administracions i entitats competents la transmissió telemàtica d'aquelles dades que siguen necessàries per a la correcta Instrucció del procediment, i permetrà la comprovació dels fets sobre els quals ha de pronunciar-se la resolució. Les transmissions de dades tindran la naturalesa jurídica de certificats quan siguen firmades electrònicament pel titular de l'òrgan responsable de les dades transmesos i conste expressament aquesta naturalesa.  
  
4. Les comunicacions i notificacions durant el procediment seran de forma electrònica, sense perjuí del dret de les persones sol·licitants de l'elecció de la via o el canal pel qual volen comunicar-se amb l'Administració. En la sol·licitud de participació, la persona interessada ha d'assenyalar una adreça electrònica als efectes de notificacions.  
  
5. La competència per a resoldre la present convocatòria correspon a la Presidència del Consell Rector de l'Institut Cartogràfic Valencià.  
  
  
Article 8. El jurat  
1. En cada convocatòria es determinarà la constitució d'un jurat que examinarà els treballs presentats i formularà una proposta de concessió del premi, que elevarà a l'òrgan competent per a resoldre'l.  
2. El jurat serà nomenat i presidit per la persona titular de la direcció de l'Institut Cartogràfic Valencià, o persona que designe per a substituir-la, i estarà integrat, a més per:  
- Secretaria, designada entre personal de l'organisme, amb veu però sense vot.  
- Sis vocals designats, 4 entre persones de reconegut prestigi en l'àmbit de les disciplines indicades en l'article 1 d'aquesta ordre, i 2 entre tècnics de l'Institut Cartogràfic Valencià.  
3. En la composició del jurat es respectarà el principi d'igualtat de dones i homes, en els termes establits en l'article 20.5 de la Llei 4/2005, de 18 de febrer, per a la igualtat de dones i homes.  
  
4. La identitat de les persones que componen el jurat es podrà fer pública a través de la pàgina web de l'Institut Cartogràfic Valencià (www.icv.gva.es), amb anterioritat a l'expiració del termini de presentació de sol·licituds que figure en cada convocatòria.  
  
Article 9. Procediment de concessió del premi  
1. El procediment general per a la concessió del premi serà el de concurs. A l'efecte, el jurat compararà els treballs presentats i admesos, i proposarà només aquell que haja obtingut major valoració, sense perjuí del que disposa l'article 5, en funció dels criteris següents:  
  
a) Contingut  
b) Originalitat.  
c) Creativitat.  
d) Rigor.  
e) Aplicabilitat pràctica.  
f) Qualitat de la presentació.  
g) Viabilitat tècnica i econòmica.  
h) Innovació tecnològica.  
2. El jurat queda facultat per a resoldre qualsevol dubte d'interpretació d'aquestes bases o incidència que puga presentar-se en el transcurs de les deliberacions, i el seu veredicte, adoptat per majoria simple, serà inapel·lable. Qualsevol acord de proposta que adopte el jurat requerirà el vot favorable de la majoria. En cas d'empat, decidirà el vot de qualitat de la presidència.  
3. Correspon al jurat la proposta de concessió del premi. El jurat podrà proposar deixar desert qualsevol dels premis per mitjà d'un acord motivat. No podrà recaure més d'un premi en la mateixa persona.  
  
4. L'acta reflectirà motivadament els treballs premiats i, si és el cas, les mencions especials que s'atorguen a les obres presentades. A l'efecte, l'acta indicarà els criteris que han sigut valorats en l'elecció del projecte guanyador, així com la seua ponderació. Quan es propose deixar desert algun dels premis, també es motivarà.  
5. L'acta serà alçada per la persona que ocupe la secretaria i serà firmada per tots els membres del jurat.  
6. Amb caràcter previ a la resolució del procediment de concessió, l'òrgan instructor emetrà un informe en què conste que, de la informació que es troba en el seu poder, es desprèn que les persones guanyadores reuneixen els requisits previstos en els articles 165.2.e i 164.f de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
7. La resolució de cada convocatòria, així com la seua notificació, tindrà lloc en el termini màxim de sis mesos des de la data de la publicació. En el cas que no es dicte una resolució expressa en el el termini esmentat, podran entendre's desestimades les sol·licituds als efectes establits en la legislació reguladora del procediment administratiu, sense perjuí de l'obligació de l'administració de resoldre expressament.  
  
8. La resolució es farà pública en la pàgina web de l'Institut Cartogràfic Valencià (www.icv.gva.es) i en el Diari Oficial de la Comunitat Valenciana.  
9. La resolució de cada convocatòria posarà fi a la via administrativa.  
  
Article 10. Drets sobre les obres  
L'Institut Cartogràfic Valencià es reserva el dret d'ús del contingut de la investigació. Els guanyadors del premi cediran a l'Institut els drets de publicació i distribució dels treballs en exclusiva durant un any, a partir de la comunicació del veredicte, sense que haja de satisfer-se a la persona premiada cap quantitat en concepte de drets d'autor. A aquests efectes, la presentació de la sol·licitud de participació implicarà l'autorització expressa a l'Institut Cartogràfic Valencià, sense necessitat d'una autorització posterior, per a la publicació, reproducció i distribució dels treballs.  
  
Article 11. Incompatibilitat  
La concurrència a la convocatòria del premi és incompatible amb l'obtenció d'altres premis o ajudes pel mateix projecte.  
  
Article 12. Protecció de dades  
Les dades personals de totes les persones interessades, arreplegades durant el transcurs del procediment derivat de la corresponent convocatòria, seran incloses en un fitxer automatitzat, en els termes i condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el Reglament de desplegament de l'esmentada llei orgànica.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions generals del mateix rang o d'un rang inferior que s'oposen al que estableix aquesta ordre.  
  
  
  
DISPOSICIÓ ADDICIONAL  
  
Única. Clàusula de no-incidència pressupostàries  
L'aprovació d'aquesta ordre no comporta cap increment de despesa no pressupostada.  
  
  
DISPOSICIONS FINALS  
  
Única. Entrada en vigor  
La present ordre entrarà en vigor l'endemà de ser publicada en el Diari Oficial de la Comunitat Valenciana.  
  
València, 22 de setembre de 2016  
  
La consellera d'Habitatge, Obres Públiques  
i Vertebració del Territori,  
MARIA JOSÉ SALVADOR RUBERT


Còpia Permalink ELI